
Interaktív szövegfeldolgozási módszerek eredményessége tanulási és viselkedési zavart mutató gyermekeknél

Kutatásom során azt vizsgáltam, hogy a különböző szövegfeldolgozási módszerek milyen hatással vannak a gyermekek viselkedésére, alkotási folyamataira, illetve elkészült műveikre. A kutatásban arra voltam kíváncsi, hogy a – konstruktív pedagógiai szemléletű – szakaszos–interaktív mesefeldolgozási módszer kiegészítve a papírszínház eszköztárával gyakorol-e bármilyen pozitív hatást a gyermekek viselkedésére, illetve komplexebb alkotásokhoz segíti-e hozzá a gyermekeket, mint a hagyományos szövegfeldolgozási metodika. Célcsoportomat azok az óvodás- és kisiskolás korú gyermekek alkották, akik valamilyen tanulási zavart vagy viselkedésbeli problémát mutatnak. A kutatást 17 gyermek részvételével a győri Varázskuckó műhelyében végeztem megfigyeléssel és a konkrét szövegfeldolgozási módszerek kipróbálásával. A megtartott foglalkozások alapjául három Lázár Ervin által írt mese szolgált. Dolgozatomban körüljárom az összehasonlítani kívánt szövegfeldolgozási módszerek elméleti és gyakorlati megközelítéseit. Ismertetem az általam végzett kutatás körülményeit, és összehasonlítom a kapott megfigyelési eredményeket. Bemutatom a gyermekek által készített alkotásokat, melyek átfogóbb képet adnak a vizsgált módszerek eredményességéről. A kutatás és kiértékelés során szignifikáns különbséget kaptam a vizsgált területek
mindegyikén. Arra a következtetésre jutottam, hogy a szakaszos-interaktív szövegfeldolgozási módszer eredményesebben teszi lehetővé a szöveg érdemi megértését, mely szemmel látható módon hatással volt a vizsgált gyermekek alkotásaira és a foglalkozás ideje alatt mutatott viselkedésükre.



